IIT टॉपर फंसा दहेज के केस में, जेल में पिटाई खाने के बाद खुद केस लड़ जीता

इंदौर. आईआईटी कानपुर के टॉपर रहे और टोक्यो की नामी कंपनी में जॉब कर चुके युवक की कहानी किसी फिल्म सी लगती है। पत्नी ने दहेज प्रताड़ना का झूठा केस लगाया, तो मानो उनकी पूरी जिंदगी ही बदल गई। नौकरी छूटी, हवालात में रहना पड़ा, पुलिस के डंडे खाए, पर हार नहीं मानी। उन्होंने खुद पैरवी करने का मन बनाया। कानून की किताबें पढ़ी, सुप्रीम कोर्ट व हाई कोर्ट के फैसले समझे और खुद केस लड़े। दो साल चार महीने बाद कोर्ट ने सभी आरोपों को झूठ मानते हुए युवक व उसके मां-पिता को दोषमुक्त कर दिया।

इंदौर की शांति निकेतन कॉलोनी में रहने वाली निजी कॉलेज की असिस्टेंट प्रोफेसर प्रज्ञा द्विवेदी ने पति दीप्तांशु शुक्ला, सास गायत्री व ससुर रमेशचंद्र शुक्ला पर दहेज प्रताड़ना, अमानत में खयानत और दहेज प्रतिषेध अधिनियम का प्रकरण महिला थाना में लगाया था।

आरोप था कि प्रज्ञा से दहेज में 15 लाख रुपए लिए गए और उसे एक करोड़ रुपए व पिता से मकान की मांग की तथा प्रताड़ना दी गई। दीप्तांशु के संघर्ष ने खुद उन्हें और उनके माता-पिता को न्याय दिलाया। फैसला न्यायिक मजिस्ट्रेट प्रथम श्रेणी समरेश सिंह की कोर्ट द्वारा 31 मार्च 2015 को दिया गया।

दोष मुक्त होने के आधार

- प्रज्ञा व उसके मां-पिता के बयानों में कई विरोधाभास थे। उन्होंने 15 लाख रुपए लेने और देने वाले व्यक्ति का नाम ही अलग-अलग बताया।

- दीप्तांशु ने प्रज्ञा के साथ विदेश में खींचे गए फोटो प्रस्तुत किए, घूमने-फिरने के प्रमाण दिए। पड़ोसियों व होटल वालों के बयान हुए, जिसमें प्रताड़ना की बात झूठी निकली।

- इंदौर की महिला थाना की एसआई दर्शना मुजाल्दे ने कोर्ट के समक्ष स्वीकारा कि रात 1.30 बजे दीप्तांशु को गिरफ्तार करने गई, लेकिन इसके लिए ना शासकीय वाहन का उपयोग किया ना खुद रुपया खर्च किया। इससे माना गया कि उन्होंने फरियादी से अनैतिक मदद ली।

दीप्तांशु की जुबानी : माता-पिता के साथ नहीं रहना चाहती थी

मैंने 2003 में कानपुर आईआईटी से कंप्यूटर साइंस में बी-टेक किया। 2007 में टोक्यो की लीमन ब्रदर्स कंपनी ने कैम्पस प्लेसमेंट दिया। मेरे पिता रमेशचंद्र शुक्ला भूविज्ञानिकी भोपाल में सीनियर डायरेक्टर हैं। 2011 में मेट्रिमोनियल वेबसाइट से मेरा रिश्ता प्रज्ञा द्विवेदी से हुआ। 18 फरवरी को सयाजी होटल में शादी हुई। इसके बाद हम हांगकांग चले गए। मेरे पिता को हार्ट अटैक आया तो मुझे भारत आना पड़ा। प्रज्ञा ने कहा-मैं किसी हार्ट पेशेंट की नर्स नहीं बनूंगी। मैंने प्रज्ञा को मनाने के लिए विदेश यात्राएं करवाई और बिचौली मर्दाना में उसके नाम से प्लॉट भी खरीदा। वह मेरे मां-पिता के साथ नहीं रहना चाहती थी तो मैंने इंदौर में किराए से अलग मकान लिया। कुछ समय बाद प्रज्ञा मुझ पर तलाक के लिए दबाव बनाने लगी। मैंने इंदौर के महिला थाने में काउंसलिंग का आवेदन दिया। पुलिस ने मेरी तो कोई सुनवाई नहीं की और 16 नवंबर 2012 को मेरे व मेरे मां-पिता के खिलाफ केस दर्ज कर लिया। तब मेरी मां भोपाल के निजी अस्पताल में आईसीयू में थीं। रात 1.30 बजे मुझे गिरफ्तार किया गया।

पत्नी का स्टिंग ऑपरेशन कर कोर्ट के सामने रखा सच

मैंने खुद अपना केस लड़ने का फैसला किया। नौकरी तो छूट ही चुकी थी, अब पूरे समय मैं कानून की किताबें और इंटरनेट पर सुप्रीम कोर्ट और हाई कोर्ट के फैसले पढ़कर तैयारी से जाता। पत्नी ने फैमिली कोर्ट में मेंटेनेंस का केस लगाया और वहां की हर तारीख पर जाती थी लेकिन जिला कोर्ट में बीमार होने की अर्जी लगा देती थी। मैंने पत्नी का स्टिंग ऑपरेशन किया और कोर्ट को बताया वह किस प्रकार पुलिसवालों को टरका रही है। इसके बाद कोर्ट ने जल्दी सुनवाई के निर्देश दिए।

कोर्ट ने जो फैसला दिया है, हम उससे असहमत हैं और जल्द ही सेशन कोर्ट में अपील करेंगे। -सुधा द्विवेदी (प्रज्ञा की मां)

आगे की स्लाइड्स में देखें PHOTOS.....